

 Gradsko vijeće

# KLASA:021-05/18-01/01

# URBROJ:2186/18-02/1-18-2

Ludbreg, 09. veljače 2018.

**Z A P I S N I K**

**6. sjednice Gradskog vijeća Grada Ludbrega održane 09. veljače 2018. godine u Centru za kulturu i informiranje „Dragutin Novak“ Ludbreg s početkom u 16,00 sati.**

Predsjednik Gradskog vijeća Grada Ludbrega Antun Šimić obavijestio je tko je pozvan na današnju sjednicu, a tko je obaviješten o održavanju današnje sjednice, pozdravio je sve prisutne, te zamolio da se izvrši prozivka.

**NAZOČNI VIJEĆNICI**: Katarina Zadravec, Ivana Škorjanec, Petar Skupnjak, Jadranka Happ, Tomo Filip, Kristina Mirčetić Petrin, Nino Ivanuša, Anica Happ, Antun Šimić, Petra Horvat, Mirko Herenčić, Nikola Vidaković, Zlatko Balaško, Goran Horvat i Ivan Lončarić.

Po izvršenoj prozivci, predsjednik Gradskog vijeća konstatirao je da je na današnjoj sjednici Gradskog vijeća od 16 vijećnika prisutno 15 vijećnika i da se mogu donositi pravovaljane odluke, te je otvorio 6. sjednicu Gradskog vijeća.

Izostanak je opravdao vijećnik Mladen Žunko.

 Pored vijećnika, sjednici su nazočni gradonačelnik Grada Ludbrega Dubravko Bilić, pročelnica jedinstvenog upravnog odjela Irena Kučina, voditeljica Odsjeka za društvene djelatnosti i opće poslove Mirjana Balažinec, voditelj Odsjeka za prostorno uređenje, komunalne djelatnosti i imovinu Darko Rak, voditeljica Odsjeka za poduzetništvo, turizam i razvojne projekte Josipa Grđan, te stručni suradnik za komunalno i prometno redarstvo Perica Horvat, g. Marijan Galović, predstavnik tvrtke Galović savjetovanje j.d.o.o. te predstavnici javnog priopćavanja.

Predsjednik Gradskog vijeća napomenuo je da prema Poslovniku Gradskog vijeća na početku sjednice – u tijeku «aktualnog sata», a prije prelaska na dnevni red, vijećnici mogu postavljati vijećnička pitanja gradonačelniku, zamjenici gradonačelnika i pročelnici jedinstvenog upravnog odjela, te voditeljima odsjeka u svezi poslova iz njihova djelokruga.

 Isto tako vijećnici mogu postavljati pitanja koja se odnose na rad i djelokrug Gradskog vijeća i njegovih radnih tijela, gradonačelnika i njegovih radnih tijela, mjesnih odbora, upravnih tijela Grada, trgovačkih društava u kojima Grad ima udjele, javnih ustanova kojima je Grad osnivač, pravnih osoba koje se financiraju iz proračuna Grada, te drugih pravnih osoba koje imaju javne ovlasti i obavljaju ih na području Grada Ludbrega.

 Člancima 60. i 61. Poslovnika Gradskog vijeća Grada Ludbrega utvrđen je način postavljanja pitanja i davanja odgovora pa poziva vijećnike i ovlaštenike za davanje odgovora kojima će pitanja biti postavljena, da se istog pridržavaju. Aktualni sat je otvorio u 16:05 minuta.

 Vijećnička pitanja postavili su vijećnici:

**Mirko Herenčić** – postavio je dva pitanja gradonačelniku. Prvo pitanje se veže na odgovor na vijećničko pitanje vijećnika Mladena Žunka o troškovima uređenja Frankopanske ulice u Ludbregu, gdje su dobili pismeni odgovor od Grada da su ukupni troškovi rekonstrukcije uređenja Frankopanske ulice iznosili 7.254.235,23 kn dok su ukupni troškovi Grada 1.750.482,18 kn. Zanima ga gdje su iskazani ti troškovi, koje godine, na kojoj stavci i u kojem iznosu.

Drugo pitanje se veže na prvo pitanje koje je postavio na prvom aktualnom satu u sastavu ovog vijeća, a to je problem državne ceste D24 tj. Ludbreške ulice u naselju Hrastovsko gdje smo zapravo htjeli da se pokrene inicijativa postavljanje zebre ili nekog drugog usporivača prometa u toj ulici pa ga zanima što se po tom pitanju poduzelo.

**Petra Horvat** –postavila je dva pitanja gradonačelniku. Prvo pitanje je vezano na Povjerenstvo za umirovljenike i osobe starije životne dobi čije je osnivanje podržalo Gradsko vijeće, odnosno čiju Odluku o osnivanju je donijelo i to 16.7.2015. godine. Tokom 2016. godine su se održavale sjednice tog Povjerenstva, no međutim, cijelu 2017. godinu pa sve do danas više nije bio sazvan niti jedan sastanak, mada je bilo planirano sazivati barem jedan sastanak kvartalno. Zanima je zašto se u navedenom razdoblju prestalo sa radom Povjerenstva za starije osobe, a zapravo je Povjerenstvo osnovano na razdoblje od četiri godine.

Drugo pitanje je vezano za prijenos sjednica Gradskog vijeća Grada Ludbrega putem kanala Radio Ludbrega. Zanima je da li će se prilikom dostave materijala za sjednicu Gradskog vijeća znati da li će sjednica Gradskog vijeća Grada Ludbrega prenositi ili se neće. Predlaže da donesemo Izmjenu Poslovnika o radu Gradskog vijeća, jer ono što je gradonačelnik na prošlom vijeću pričao da je Grad Ludbreg jedan od gradova koji su transparentni jer prenose putem Radio Ludbrega sjednice Gradskog vijeća pa je spomenuo neke gradove koji ne prenose, odnosno dosta njih koji ne prenose putem radijskog prijenosa. Oni imaju regulirano da u svom Poslovniku o radu Gradskog vijeća imaju, ne skraćeni zapisnik, nego detaljan zapisnik. Dakle, sjednica se snima, tonski zapis je dostupan ili na stranicama Grada (službenim internetskim stranicama Grada) ili pak dobivaju zapisnik od riječi do riječi, što svaki vijećnik kaže, što je odgovor gradonačelnika ili neke druge osobe koja daje odgovor, znači od riječi do riječi, a ne kao mi skraćeni zapisnik. Zamolila bi da ako se sjednice Gradskog vijeća neće prenositi putem Radio Ludbrega, da napravimo tu izmjenu Poslovnika te da se vodi detaljan zapisnik svake sjednice koji će se objavljivati na web stranicama Grada ili pak da se objavljuje cjelokupni tonski zapis na web stranicama Grada. Jer ne možemo govoriti o transparentnosti, a istovremeno ne omogućiti našim građanima da znaju o čemu raspravljaju gradski vijećnici koje su oni izabrali.

**Petar Skupnjak** –pitanje je postavio gradonačelniku, a vezano je na poticaje malih proizvođača svinja, odnosno znamo da je jedna polovica dobila novce krajem 2017.godine, a sad ga zanima kada će ostali dobiti novce.

**Goran Horvat** – postavio je pitanja gradonačelniku. Zanima ga, kao i građane Bednjanske ulice, asfaltiranje odvojka Bednjanske ulice. Građani su nezadovoljni, imali su sastanak u Gradu Ludbregu i to samo pola ulice jer je samo pola ulice bilo pozvano na sastanak. Grad percipira u Fondovima od jedan do dvadeset posto i to je velika stvar i uspjeh za Grad, ali građani bi morali financirati 60 % za asfaltiranje tog odvojka. Zna da su se u vrijeme kad je on bio predsjednik VMO Selnik asfaltirale ulice gdje je omjer bio 40% naprama 60% u korist građana. Zanima građane da li će se opet ponoviti situacija oko izvođenja kanalizacije, kao kada se radila kanalizacija u Bednjanskoj ulici, te se pola građana nije moglo priključiti na kanalizaciju zbog nemara ili neznanja. Zato ga zanima zašto bi se asfaltiralo pola ulice, a pola ne jer tako već i imaju pola kanalizacije u ulici,a pola ne. Zanima ga kada će se asfaltirati taj odvojak.

Drugo pitanje odnosi se na Križevačku ulicu, odnosno odvojak kod g. Zembera iznad kuće g. Besera. Vezano je za potporni zid, problem je da se u tu ulicu skreće pod velikim kutem te se ne može prići ni doći sa nekim vozilom, kamionom ili slično, a ljudi imaju kuće, vikendice, zemljišta gdje bi gradili, a ne mogu dovesti potreban materijal te im poskupljuje gradnju jer moraju voziti materijal malim kamionima. To je potporni zid kojeg Županija financira jer je to i županijska cesta. Ulaskom na naš

teritorij to je i cesta u Gradu Ludbregu. Znamo da je to županijska cesta, a znam da ćete reći da je moj brat u Županiji pa neka on to riješi. Zanima ga i poveznica u ranijem mandatu između HNS-a i SDP-a, pa se ni onda ništa nije napravilo vezano za taj potporni zid. Da li je sad moguće napraviti taj zid? Treba pritisnuti Županiju da pomogne. Zanima ga kada bi moglo to ići u izgradnju.

**Nikola Vidaković** – je postavio dva pitanja, jedno gradonačelniku, a drugo g. Perici Horvatu . Zanima ga kada će se pristupiti sanaciji asfaltiranja Ludbreške ulice u Selniku, da pojasni radi se o spoju benzinske pumpe Šilec i ulice gdje je nogometno igralište u Selniku. Naime, naši sugrađani iz Selnika su ga upozorili da su tamo velike grabe po asfaltu, te da neki poljoprivrednici navlače blato prilikom obrade tla, pa ga zanima kada će se to moći riješiti.

Drugo pitanje, koje bi postavio g. Perici Horvatu je vezano uz mještane Šenoine ulice i to iz zgrade kućnog broja 6 koji svoje kontejnere prevlače pod kućni broj 8 posebno u ljetno vrijeme. Čak i kad su djelatnici Lukoma postavili kontejnere, ovi su ih odvukli natrag. Mještani su u više navrata upozoravali svoje susjede i odvukli kontejnere, da bi ih ovi vratili natrag na lokaciju pod kućnim brojem 8. Ovim putem apelira na stanovnike Šenoine ulice pod kućnim brojem 6 da se to pokuša riješiti ili da komunalni redar poduzme neke korake.

**Nino Ivanuša** – je postavio pitanje gradonačelniku, a vezano na zgradu ludbreškog Doma zdravlja. Bila su već postavljana pitanja na ranijim sjednicama Gradskog vijeća, zanima ga što je sa vodovodnim instalacijama u toj zgradi. Svi znamo da je voda bila loša, da su instalacije bile loše i zastarjele, te ga zanima kakvo je sad stanje, da li se nešto napravilo i što se napravilo te kakvi su u biti daljnji planovi sa tom zgradom, da li će biti neka obnova, ugradnje neke opreme ili slično.

**Zlatko Balaško** – ima pitanje za gradonačelnika, a vezano je na Odluku o raspoređivanju sredstava političkih stranaka iz Proračuna Grada Ludbrega za 2017. godinu. Pitanje glasi kada će sredstva za rad političkih stranaka biti prebačena političkim strankama čisto iz razloga jer se od strane Grada traži plaćanje najamnine za prostore koje koriste političke stranke.

**Kristina Mirčetić Petrin** – ima pitanje za gradonačelnika, a vezano je na natječaje prijavljene na ruralni fond, konkretno za rekonstrukciju Ulice kardinala Franje Kuharića, Kratke ulice i Ulice Miroslava Krleže i također za nadogradnju gradskog vrtića.

**Ivan Lončarić** – ima pitanje za gradonačelnika,a vezano je na odašiljač u ulici A. Šenoe. Zanima ga do kud je došlo rješavanje tog problema i kakva je trenutna situacija.

Gradonačelnik Dubravko Bilić dao je odgovore na sva pitanja vijećnika, kao i na pitanje vijećnika Nikole Vidakovića koji je postavio pitanje g. Perici Horvatu, te mu je objasnio da komunalni redar nije ovlašten odgovarati na pitanja.

 Potom je za današnju 6. sjednicu Gradskog vijeća Grada Ludbrega predsjednik g. Antun Šimić predložio slijedeći:

**D N E V N I R E D**

1. Verifikacija zapisnika:
2. 4. sjednice Gradskoga vijeća
3. 5. sjednice Gradskoga vijeća
4. Prijedlog Statutarne odluke o izmjenama i dopunama Statuta Grada Ludbrega
5. Prijedlog Odluke o dodjeli javnih priznanja Grada Ludbrega 2018. godine
6. Prijedlog Odluke o donošenju Plana gospodarenja otpadom Grada Ludbrega za razdoblje 2018.-2023. godine
7. Prijedlog Odluke o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Grada Ludbrega
8. Prijedlog Odluke o davanju koncesije za obavljanje komunalne djelatnosti parkiranja na javnim površinama na području Grada Ludbrega
9. Prijedlog Odluke o izmjenama i dopunama Odluke o poticajnim mjerama za razvoj poduzetništva na području Grada Ludbrega
10. Prijedlog Programa mjera poticanja razvoja poduzetništva na području Grada Ludbrega za razdoblje 2018.-2020. godine
11. Prijedlog Odluke o raspoređivanju sredstava za rad političkih stranaka iz Proračuna Grada Ludbrega za 2018. godinu
12. Prijedlog Izvedbenog plana akcije „Grad Ludbreg-prijatelj djece“ za 2018. godinu
13. Izvješće o provedbi Plana upravljanja imovinom Grada Ludbrega za 2017. godinu
14. Izvješće o izvršenju Programa gradnje objekata i uređaja komunalne infrastrukture u Gradu Ludbregu u 2017. godini
15. Izvješće o izvršenju Programa održavanja komunalne infrastrukture iz sredstava komunalne naknade za 2017. godinu
16. Izvješće o radu gradonačelnika za razdoblje srpanj-prosinac 2017. godine
17. Prijedlog Rješenja o razrješenju i imenovanju člana Odbora za statut i poslovnik Gradskoga vijeća Grada Ludbrega
18. Izbor članova i zamjenika članova Savjeta mladih Grada Ludbrega

**Predsjednik Gradskog vijeća Grada Ludbrega Antun Šimić stavio je na glasovanje prijedlog dnevnog reda, te je konstatirao da je predloženi dnevni red 6. sjednice Gradskog vijeća jednoglasno prihvaćen.**

Prelazi se na rješavanje po pojedinim točkama dnevnog reda.

……………………….

**Točka 1.**

**Verifikacija zapisnika:**

**a) 4. sjednice Gradskoga vijeća**

**b) 5. sjednice Gradskoga vijeća**

U raspravi je sudjelovala vijećnica Petra Horvat koja je iznijela primjedbu na Zapisnik sa 4. Sjednice Gradskog vijeća, a radi se o točci 2. c)Prijedlog programa gradnje objekata i uređaja komunalne infrastrukture u Gradu Ludbregu za 2018., o kojoj su dva puta glasali pa sad nije sigurna što se u toj točci izmijenilo pa je napomenula da Klub HNS-a ne može glasati za takav Zapisnik, odnosno ne može ga verificirati.

Odgovor je dala voditeljica Odsjeka za društvene djelatnosti i opće poslove gđa. Mirjana Balažinec koja je obrazložila vijećnicima odredbe Poslovnika Gradskog vijeća Grada Ludbrega vezano uz primjedbe na Zapisnik, te je objasnila da vijećnik može dati primjedbe na Zapisnik prema čl. 102. Poslovnika, samo na ono što je on iznosio ili na konačnu Odluku o pojedinoj točki dnevnog reda. Napomenula je da su zapisnici i s 4. sjednice Gradskog vijeća i s 5. sjednice Gradskog vijeća dostavljeni Uredu državne uprave radi provođenja nadzora te Ured državne uprave nije utvrdio nikakve nepravilnosti što se tiče održavanja sjednica, a akti koji su doneseni na sjednicama su objavljeni u Službenom vjesniku Varaždinske županije br. 80.

**Obzirom da drugih i konkretnih primjedbi na zapisnike nije bilo, predsjednik Gradskoga vijeća iste je pojedinačno stavio na glasovanje.**

1. **Predsjednik Gradskog vijeća je stavio Zapisnik sa 4. Sjednice Gradskog vijeća na glasovanje te je konstatirao da je Zapisnik većinom glasova verificiran. (10 „za“ i 5 „protiv“ )**
2. **Predsjednik Gradskog vijeća je stavio Zapisnik sa 5. Sjednice Gradskog vijeća na glasovanje te je konstatirao da je većinom glasova verificiran.**

 **( 12 „za“ i 3 „suzdržani“)**

 **Točka 2.**

**Prijedlog Statutarne odluke o izmjenama i dopunama Statuta Grada Ludbrega**

Prijedlog Statutarne odluke o izmjenama i dopunama Statuta Grada Ludbrega obrazložila je predsjednica Odbora za statut i poslovnik gđa Katarina Zadravec prema pisanim materijalima.

Predsjednica Odbora za statut i poslovnik gđa. Katarina Zadravec je spomenula da se Odbor za statut i poslovnik sastao na sjednici održanoj dana 26. siječnja 2018. godine te je razmatrao i raspravljao o nacrtu Statutarne odluke te utvrdio prijedlog teksta i u predloženom tekstu uputio na raspravu i donošenje Gradskom vijeću Grada Ludbrega.

Napomenula je da je u članku 25. Statutarne odluke, a kojom se mijenja članak 116. Statuta, uočena jedna pogreška pa je iznijela i novi prijedlog Odbora da se u tom članku brojka 100. zamijeni brojkom 113, a ostali tekst u tom članku da ostane u prvobitnom prijedlogu.

 U raspravi je sudjelovao vijećnik g. Ivan Lončarić.

 **Gradsko vijeće Grada Ludbrega jednoglasno je – s 15 glasova „ZA“ donijelo Statutarnu odluku o izmjenama i dopunama Statuta Grada Ludbrega.**

(Statutarna odluka o izmjenama i dopunama Statuta Grada Ludbrega

 KLASA:012-03/18-01/01, URBROJ:2186/18-02/1-18-1 sastavni je dio ovog Zapisnika).

……………………….

**Točka 3.**

**Prijedlog Odluke o dodjeli javnih priznanja Grada Ludbrega 2018. godine**

 Prijedlog Odluke o dodjeli javnih priznanja Grada Ludbrega 2018. godine obrazložila je po ovlaštenju gradonačelnika voditeljica Odsjeka za društvene djelatnosti i opće poslove JUO Grada Ludbrega gđa. Mirjana Balažinec prema pisanim materijalima.

U pojedinačnoj raspravi je učestvovao vijećnik Zlatko Balaško koji je pročitao dopis g. Dražena Filipovića u kojem se on odriče predložene nagrade odnosno javnog priznanja – Zahvalnice Grada Ludbrega jer smatra da je njegovo djelovanje omalovaženo s obzirom da ga je predlagatelj predložio za drugu vrstu javnog priznanja.

Voditeljica Odsjeka za društvene djelatnosti i opće poslove gđa. Mirjana Balažinec pojasnila je i pročitala nominacije javnih priznanja za predloženog kandidata g. Dražena Filipovića. S obzirom da su i dalje postojale nejasnoće oko nominacije od strane predlagatelja, predsjednik Gradskoga vijeća je predložio stanku od 5 minuta kako bi voditeljica donijela originalne tekstove prijedloga ovlaštenih predlagatelja za pojedine vrste javnih priznanja.

Nakon uvida u originalne tekstove prijedloga ovlaštenih predlagatelja konstatirano je da su dosadašnja objašnjenja vezano uz predloženog kandidata bila ispravna.

S obzirom da je prijedlog vijećnika g. Zlatka Balaška zapravo usmeni amandman da se g. Draženu Filipoviću ne dodijeli predloženo javno priznanje – Zahvalnica Grada Ludbrega, a Poslovnikom o radu Gradskog vijeća je propisano da se amandmani na sjednici mogu podnositi ukoliko se većina prisutnih vijećnika s time složi, predsjednik je stavio na glasovanje prijedlog da se ovaj amandman može podnijeti na samoj sjednici.

**Gradsko vijeće Grada Ludbrega je većinom glasova – 14 glasova „ZA“ i 1 glas „SUZDRŽAN“ prihvatilo prijedlog da se može podnijeti usmeni amandman na ovoj sjednici po ovoj točci dnevnog reda.**

Predlagatelj-predsjednik Povjerenstva za dodjelu javnih priznanja je prihvatio ovaj amandman, tj. da se iz predloženog teksta Odluke izostavi dodjela javnog priznanja Zahvalnice g. Draženu Filipoviću te stoga nije potrebno posebno izjašnjavanje Gradskog vijeća o ovom amandmanu.

Nakon toga je predsjednik Gradskog vijeća Grada Ludbrega dao na glasovanje novi **Prijedlog Odluke o dodjeli javnih priznanja Grada Ludbrega 2018. godine sa predloženim izmjenama odnosno amandmanom da se iz teksta Odluke izostavi dodjela javnog priznanja –Zahvalnice Draženu Filipoviću te je konstatirao da je Gradsko vijeće Grada Ludbrega jednoglasno donijelo Odluku o dodjeli javnih priznanja Grada Ludbrega 2018. godine.**

(Odluka o dodjeli javnih priznanja Grada Ludbrega 2018. godinu;

KLASA:061-01/17-01/03, URBROJ:2186/18-02/1-18-48 sastavni je dio ovog Zapisnika).

………………………

**Točka 4.**

**Prijedlog Odluke o donošenju Plana gospodarenja otpadom Grada Ludbrega za razdoblje 2018.-2023. godine**

Prijedlog Odluke o donošenju Plana gospodarenja otpadom Grada Ludbrega za razdoblje 2018.-2023. godine obrazložio je predstavnik izrađivača Plana g. Marijan Galović, prema pisanim materijalima.

 U pojedinačnoj raspravi su sudjelovali vijećnik Nikola Vidaković i gradonačelnik Grada Ludbrega g. Dubravko Bilić.

Predsjednik Gradskog vijeća Grada Ludbrega je stavio na glasovanje Prijedlog Odluke o donošenju Plana gospodarenja otpadom Grada Ludbrega za razdoblje 2018.-2023. godine.

 **Gradsko vijeće Grada Ludbrega jednoglasno je - s 15 glasova „ZA“ donijelo Odluku o donošenju Plana gospodarenja otpadom Grada Ludbrega za razdoblje 2018.-2023. godine.**

(Odluka o donošenju Plana gospodarenja otpadom Grada Ludbrega za razdoblje 2018.-2023.; KLASA:351-01/17-01/08, URBROJ:2186/18-02/1-18-26 od 9. veljače 2018. Godine i Plan gospodarenja otpadom Grada Ludbrega za razdoblje 2018. do 2023. godine sastavni su dijelovi ovog Zapisnika).

……………………..

**Točka 5.**

**Prijedlog Odluke o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Grada Ludbrega**

Prijedlog Odluke o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Grada Ludbrega po ovlaštenju gradonačelnika obrazložio je stručni suradnik za komunalno i prometno redarstvo g. Perica Horvat prema pisanim materijalima.

 U pojedinačnoj raspravi su sudjelovali vijećnik g. Mirko Herenčić i stručni suradnik za komunalno i prometno redarstvo g. Perica Horvat.

 **Gradsko vijeće Grada Ludbrega jednoglasno je - s 15 glasova “ZA” donijelo Odluku o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Grada Ludbrega.**

(Odluka o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Grada Ludbrega KLASA:363-06/18-01/1, URBROJ:2186/18-02/1-18-1 od 9. veljače 2018. godine sastavni je dio ovog zapisnika).

……………………….

**Točka 6.**

**Prijedlog Odluke o davanju koncesije za obavljanje komunalne djelatnosti parkiranja na javnim površinama na području Grada Ludbrega**

Prijedlog Odluke o davanju koncesije za obavljanje komunalne djelatnosti parkiranja na javnim površinama na području Grada Ludbrega po ovlaštenju gradonačelnika obrazložio je stručni suradnik za komunalno i prometno redarstvo g. Perica Horvat prema pisanim materijalima

Stav Kluba vijećnika HNS-a iznijela je vijećnica Petra Horvat.

U pojedinačnoj raspravi su sudjelovali vijećnici Ivan Lončarić (ispred HSLS-a), Petra Horvat, Goran Horvat te gradonačelnik g. Dubravko Bilić.

 **Gradsko vijeće Grada Ludbrega većinom glasova je – 13 “za” i 2 “suzdržana” donijelo Odluku o davanju koncesije za obavljanje komunalne djelatnosti parkiranja na javnim površinama na području Grada Ludbrega** (Odluka o davanju koncesije za obavljanje komunalne djelatnosti parkiranja na javnim površinama na području Grada Ludbrega KLASA:340-01/17-01/01, URBROJ:2186/18-02/1-18-11 od 09. veljače 2018. godine sastavni je dio ovog zapisnika).

…………………………

Predsjednik Gradskog vijeća Grada Ludbrega g. Šimić je predložio da se točke 7. i 8. ove 6. sjednice Gradskog vijeća Grada Ludbrega obrazlože objedinjeno, rasprava također da bude objedinjena, ali da se pojedinačno glasa po tim točkama.

**Točka 7.**

**Prijedlog Odluke o izmjenama i dopunama Odluke o poticajnim mjerama za razvoj poduzetništva na području Grada Ludbrega**

**Točka 8.**

**Prijedlog Programa mjera poticanja razvoja poduzetništva na području Grada Ludbrega za razdoblje 2018.-2020. Godine**

Prijedlog Odluke o izmjenama i dopunama Odluke o poticajnim mjerama za razvoj poduzetništva na području Grada Ludbrega te Prijedlog Programa mjera poticanja razvoja poduzetništva na području Grada Ludbrega za razdoblje 2018.-2020. godine po ovlaštenju gradonačelnika obrazložila je voditeljica Odsjeka za poduzetništvo, turizam i razvojne projekte gđa. Josipa Grđan prema pisanim materijalima.

 Za raspravu se javio vijećnik Tomo Filip koji je i predložio amandman da se mjera 1.3. Programa mjera poticanja razvoja poduzetništva na području Grada Ludbrega za razdoblje 2018. -2020. godine suspendira, odnosno ukine te da se adekvatno ovom prijedlogu uskladi i Odluka o poticajnim mjerama za razvoj poduzetništva na području Grada Ludbrega odnosno, da se izbriše članak 5. te Odluke.

 Budući da je Poslovnikom o radu Gradskog vijeća propisano da se usmeni amandmani na sjednici mogu podnositi ukoliko se većina prisutnih vijećnika s time složi, predsjednik je stavio na glasovanje prijedlog da li vijećnik može podnijeti i usmeni amandman na samoj sjednici, u tijeku rasprave /konkretno radi se o prijedlogu, odnosno amandmanu vijećnika Tome Filipa/.

**Gradsko vijeće Grada Ludbrega većinom glasova – s 11 glasova „za“ i 4 glasa „suzdržana“ prihvatilo je prijedlog odnosno suglasno je da se mogu podnositi i usmeni amandmani.**

Nakon toga u raspravu se uključila vijećnica Petra Horvat te gradonačelnik g. Dubravko Bilić koji je u svojstvu predlagatelja prihvatio amandmane vijećnika Tome Filipa.

Predsjednik Gradskog vijeća Grada Ludbrega je zaključio raspravu i stavio na glasovanje točke 7. i 8. sa predloženim izmjenama odnosno amandmanima koji su prihvaćanjem od strane predlagatelja postali sastavnim dijelovima konačnih prijedloga.

 **Gradsko vijeće Grada Ludbrega jednoglasno je – s 15 glasova “ZA” donijelo Odluku o izmjenama i dopunama Odluke o poticajnim mjerama za razvoj poduzetništva na području Grada Ludbrega**

 (Odluka o izmjenama i dopunama Odluke o poticajnim mjerama za razvoj poduzetništva na području Grada Ludbrega KLASA:302-02/17-01/01, URBROJ:2186/18-02/1-18-3 od 09. veljače 2018. godine sastavni je dio ovog zapisnika).

 **Gradsko vijeće Grada Ludbrega jednoglasno je - s 15 glasova “ZA” donijelo Program mjera poticanja razvoja poduzetništva na području Grada Ludbrega za razdoblje 2018.-2020. godine.**

 (Program mjera poticanja razvoja poduzetništva na području Grada Ludbrega za razdoblje 2018.-2020. godine KLASA:302-02/17-01/01, URBROJ:2186/18-02/1-18-1 od 09. veljače 2018. godine sastavni je dio ovog zapisnika).

………….…………..

**Točka 9.**

**Prijedlog Odluke o raspoređivanju sredstava za rad političkih stranaka iz Proračuna Grada Ludbrega za 2018. godinu**

Prijedlog Odluke o raspoređivanju sredstava za rad političkih stranaka iz Proračuna Grada Ludbrega za 2018. godinu po ovlaštenju gradonačelnika obrazložila je voditeljica Odsjeka za društvene djelatnosti i opće poslove JUO Grada Ludbrega gđa. Mirjana Balažinec prema pisanim materijalima.

 U pojedinačnoj raspravi su sudjelovali vijećnik Goran Horvat i voditeljica Odsjeka za društvene djelatnosti i opće poslove JUO Grada Ludbrega gđa. Mirjana Balažinec.

 **Gradsko vijeće Grada Ludbrega jednoglasno je – s 15 glasova “ZA” donijelo Odluku o raspoređivanju sredstava za rad političkih stranaka iz Proračuna Grada Ludbrega za 2018. godinu.**

(Odluka o raspoređivanju sredstava za rad političkih stranaka iz Proračuna Grada Ludbrega za 2018. godinu KLASA:402-01/18-01/02, URBROJ:2186/18-02/1-18-1 od 9. veljače 2018. godine sastavni je dio ovog zapisnika).

 ………….…………..

**Točka 10.**

**Prijedlog Izvedbenog plana akcije „Grad Ludbreg-prijatelj djece“ za 2018. godinu**

Prijedlog Izvedbenog plana akcije „Grad Ludbreg-prijatelj djece“ za 2018. godinu po ovlaštenju gradonačelnika obrazložila je pročelnica JUO Grada Ludbrega gđa. Irena Kučina prema pisanim materijalima.

 U pojedinačnoj raspravi je sudjelovao vijećnik Nino Ivanuša.

 **Gradsko vijeće Grada Ludbrega jednoglasno je – s 15 glasova “ZA” donijelo Izvedbeni plan akcije „Grad Ludbreg-prijatelj djece“ za 2018. godinu.**

(Izvedbeni plan akcije „Grad Ludbreg-prijatelj djece“ za 2018. Godinu;

KLASA:021-01/18-01/04, URBROJ:2186/18-02/1-18-1 od 9. veljače 2018. godine sastavni je dio ovog zapisnika).

………….…………..

 **Točka 11.**

**Izvješće o provedbi Plana upravljanja imovinom Grada Ludbrega za 2017. godinu**

Izvješće o provedbi Plana upravljanja imovinom Grada Ludbrega za 2017. godinu obrazložio je voditelj Odsjeka za prostorno uređenje, komunalnu djelatnost i imovinu JUO Grada Ludbrega g. Darko Rak prema pisanim materijalima.

 Rasprave nije bilo.

**Gradsko vijeće Grada Ludbrega jednoglasno je – s 15 glasova “ZA” donijelo Zaključak o usvajanju Izvješća o provedbi Plana upravljanja imovinom Grada Ludbrega za 2017. godinu.**

(Zaključak o usvajanju Izvješća o provedbi Plana upravljanja imovinom Grada Ludbrega za 2017. godinu KLASA:406-01/17-01/04, URBROJ:2186/18-02/1-18-7 te Izvješće o provedbi plana upravljanja imovinom u vlasništvu Grada Ludbrega od 9. veljače 2018. godine sastavni je dio ovog zapisnika).

………….…………..

**Točka 12.**

**Izvješće o izvršenju Programa gradnje objekata i uređaja komunalne infrastrukture u Gradu Ludbregu u 2017. godini**

Izvješće o izvršenju Programa gradnje objekata i uređaja komunalne infrastrukture u Gradu Ludbregu u 2017. godini obrazložio je voditelj Odsjeka za prostorno uređenje, komunalnu djelatnost i imovinu JUO Grada Ludbrega g. Darko Rak prema pisanim materijalima.

 U pojedinačnoj raspravi su sudjelovali vijećnici g. Nikola Vidaković, g. Tomo Filip, g. Ivan Lončarić te gradonačelnik g. Dubravko Bilić..

**Gradsko vijeće Grada Ludbrega većinom je glasova – 11 glasova “za” i 4 glasa “suzdržana” prihvatilo je Izvješće o provedbi Plana upravljanja imovinom Grada Ludbrega za 2017. godinu.**

(Izvješće o izvršenju Programa gradnje objekata i uređaja komunalne infrastrukture u Gradu Ludbregu u 2017. godini KLASA:363-01/16-01/16, URBROJ:2186/18-01/1-18-41 od 9. veljače 2018. godine sastavni je dio ovog zapisnika).

………….…………..

**Točka 13.**

**Izvješće o izvršenju Programa održavanja komunalne infrastrukture iz sredstava komunalne naknade za 2017. godinu**

Izvješće o izvršenju Programa održavanja komunalne infrastrukture iz sredstava komunalne naknade za 2017. godinu obrazložio je voditelj Odsjeka za prostorno uređenje, komunalnu djelatnost i imovinu JUO Grada Ludbrega g. Darko Rak prema pisanim materijalima.

 Rasprave nije bilo.

**Gradsko vijeće Grada Ludbrega većinom glasova – s 13 glasova “ZA” i 2 glasa “suzdržana” je prihvatilo je Izvješće o izvršenju Programa održavanja komunalne infrastrukture iz sredstava komunalne naknade za 2017. godinu** (Izvješće o izvršenju Programa održavanja komunalne infrastrukture iz sredstava komunalne naknade za 2017. godinu KLASA:363-01/16-01/16, URBROJ:2186/18-01/1-18-40 od 9. veljače 2018. godine sastavni je dio ovog zapisnika).

………….…………..

**Točka 14.**

**Izvješće o radu gradonačelnika za razdoblje srpanj-prosinac 2017. godine**

Izvješće o radu gradonačelnika za razdoblje srpanj-prosinac 2017. godine podnio je gradonačelnik Grada Ludbrega g. Dubravko Bilić prema pisanim materijalima.

 U pojedinačnoj raspravi su sudjelovali vijećnici g. Mirko Herenčiić, g. Ivan Lončarić, gđa. Petra Horvat te gradonačelnik g. Dubravko Bilić. Vijećnica Petra Horvat je iznijela stav Kluba vijećnika- Klub vijećnika HNS-a neće podržati ovo Izvješće.

**Gradsko vijeće Grada Ludbrega većinom je glasova – 9 glasova “ZA”, 3 glasa “PROTIV” i 3 glasa “SUZDRŽANA” prihvatilo Izvješće o radu gradonačelnika za razdoblje srpanj-prosinac 2017. godine.**

(Izvješće o radu gradonačelnika za razdoblje srpanj-prosinac 2017. godine KLASA:021-01/17-01/11, URBROJ:2186/18-01/1-18-3 od 9. veljače 2018. godine sastavni je dio ovog zapisnika).

………….…………..

**Točka 15.**

**Prijedlog Rješenja o razrješenju i imenovanju člana Odbora za statut i poslovnik Gradskoga vijeća Grada Ludbrega**

Prijedlog Rješenja o razrješenju i imenovanju člana Odbora za statut i poslovnik Gradskoga vijeća Grada Ludbrega obrazložio je predsjednik Odbora za izbor i imenovanje g Nino Ivanuša prema pisanim materijalima.

Predsjednik Odbora za izbor i imenovanje g. Nino Ivanuša je obrazložio da je Odbor za izbor i imenovanje održao sjednicu dana 26. siječnja 2018. godine i razmatrao je dostavljeni prijedlog te predlaže Gradskom vijeću Grada Ludbrega da Denisa Orehovca razriješi dužnosti člana Odbora za statut i poslovnik te da umjesto njega za člana ovog Odbora imenuje Mladena Žunka.

 Rasprave nije bilo.

**Gradsko vijeće Grada Ludbrega jednoglasno je - s 15 glasova “ZA” donijelo Rješenje o razrješenju i imenovanju člana Odbora za statut i poslovnik Gradskoga vijeća Grada Ludbrega.**

(Rješenje o razrješenju i imenovanju člana Odbora za statut i poslovnik Gradskoga vijeća Grada Ludbrega; KLASA:021-01/18-01/01, URBROJ:2186/18-02/1-18-3 od 9. veljače 2018. godine sastavni je dio ovog zapisnika).

………….…………..

**Točka 16.**

**Izbor članova i zamjenika članova Savjeta mladih Grada Ludbrega**

 Predsjednik Odbora za izbor i imenovanje Nino Ivanuša podnio je Izvješće o provjeri formalnih uvjeta prijavljenih kandidata za izbor članova i zamjenika članova Savjeta mladih Grada Ludbrega prema pisanim materijalima.

 Budući se nitko nije javio za raspravu, podijeljeni su glasački listići i prišlo se tajnom glasovanju. Nakon provedenog glasovanja predsjednik Odbora za izbor i imenovanje g. Nino Ivanuša iznio je rezultate glasovanja te čestitao svima izabranima.

 **U Savjet mladih Grada Ludbrega izabrani su slijedeći članovi i zamjenici:**

**1. Maca Jančić iz Ludbrega, Preloška ulica 2a – za članicu**

 **Josipa Kirić iz Sigeca Ludbreškog, Ulica M. Gupca 53 – za zamjenicu članice**

 **( 14 glasova)**

**2. Matea Rak iz Selnika, Stjepana Radića 11 – za članicu**

 **Maja Lilek iz Ludbrega, Vinogradska ulica 34 – za zamjenicu članice**

 **( 14 glasova)**

**3. Marina Frančić iz Ludbrega, M. Marulića 11 – za članicu**

 **Melita Geci iz Ludbrega, M. Gupca 1a – za zamjenika članice**

**( 14 glasova)**

**4.Denis Orehovec iz Ludbrega, Frankopanska ulica 37 – za člana**

 **Mirko Herenčić iz Kućana Ludbreškog 35 – za zamjenika člana**

 **( 15 glasova)**

**5. Adam Križanec iz Ludbrega, Ulica A.G. Matoša 2 – za člana**

**Pamela Kramar iz Hrastovskog, Selska ulica 154 -za zamjenicu člana**

 **( 15 glasova)**

………….…………..

 Budući da je dnevni red 6. sjednice Gradskog vijeća Grada Ludbrega iscrpljen, predsjednik Gradskog vijeća Grada Ludbrega Antun Šimić zahvalio se i zaključio je sjednicu u 20,20 sati.

 D o v r š e n o !

ZAPISNIČAR: PREDSJEDNIK

 GRADSKOG VIJEĆA:

Tina Novak

 Antun Šimić